ടെക്സസില് വെടിവയ്പ്പു നടത്തിയ ആളെ ജനകൂട്ടം കല്ലെറിഞ്ഞു കൊന്നു ഫോര്ട്ട്വര്ത്ത്: തിങ്കളാഴ്ച പുലര്ച്ചെ ഫോര്ട്ട്വര്ത്ത് ബ്രയാന്റ് ഇര്വിംഗ് റോഡിലെ വീടിനു പുറകില് ആഘോഷ പരിപാടി നടക്കുന്നതിനിടെ വെടിവയ്പ്പ് നടത്തിയാളെ ജനകൂട്ടം കല്ലെറിഞ്ഞു കൊലപ്പെടുത്തി. ഇയാള് നടത്തിയ വെടിവയ്പ്പില് ഒരാള് കൊല്ലപ്പെടുകയും, പാര്ട്ടിയില് പങ്കെടുത്തിരുന്ന നിരവധി പേര്ക്കു പരുക്കേല്ക്കുകയും ചെയ്തു. മൂന്നു പേരെ ആശുപത്രിയില് പ്രവേശിപ്പിച്ചിട്ടുണ്ട്.ഞായറാഴ്ച രാത്രി നടന്ന ആഘോഷപരിപാടിയില് പങ്കെടുത്തുകൊണ്ടിരുന്ന പ്രതി എന്തോ പ്രശ്നത്തെ തുടര്ന്ന് പുറത്തു പോകുകയും, മറ്റൊരാളുമായി വീണ്ടും എത്തുകയും ചെയ്തു. തുടര്ന്നാണ് ഇയാള് ആളുകള്ക്കു നേരെ വെടിയുതിര്ത്തത്. വെടിയുതിര്ത്തശേഷം രക്ഷപ്പെടാന് ശ്രമിച്ച പ്രതിയെ പാര്ട്ടിയില് പങ്കെടുത്തവര് പിന്തുടര്ന്നു. ഇവര്ക്കു നേരേയും ഇയാള് വെടിയുതിര്ത്തു. ഇതില് പ്രകോപിതരായി ജനകൂട്ടം കയ്യില് കിട്ടിയ കല്ലെടുത്തു പ്രതിക്കു നേരെ എറിയുകയായിരുന്നു. പോലീസ് മരണം സ്ഥിരീകരിച്ചുവെങ്കിലും, മരണ കാരണം വെളിപ്പെടുത്തിയില്ല. സംഭവത്തില് രണ്ടുപേര് കൊല്ലപ്പെട്ടതായും ഫോര്ട്ട്വര്ത്ത് പോലീസ് പറഞ്ഞു. പാര്ട്ടിയില് പങ്കെടുത്തവര് പരസ്പരം പരിചയമുള്ളവരാണെന്നും ആരുടെയും പേരുവിവരം ഇപ്പോള് വെളിപ്പെടുത്തുന്നില്ലെന്നും ആരുടെയും പേരില് കേസ് ചാര്ജ് ചെയ്തിട്ടില്ലെന്നും ഫോര്ട്ട്വര്ത്ത് പോലീസ് ഡിപ്പാര്ട്ട്മെന്റ് വക്താവ് ട്രേയ്സി കാര്ട്ടര് പറഞ്ഞു.റിപ്പോര്ട്ട്: പി.പി. ചെറിയാന്